Man bieg hy gooi hond se karkas in straat‘n Skermskoot uit die video wat op sosiale media versprei word. Die man wat op kringtelevisiebeeldmateriaal vasgevang is toe hy ŉ hond se karkas in ŉ straat in Kensington in Johannesburg gestort het, het aan die Dierebeskermingsvereniging (DBV) erken dat hy dit gedoen het. Jaco Pieterse, algemene bestuurder van die DBV se Sandton-tak, het gesê die man wat in die video gesien kan word, is die hoof van litigasie by ŉ toonaangewende regsfirma in Sandton. Maroela Media het vroeër berig die beeldmateriaal is wyd op sosiale media versprei waarop gesien kan word hoe die man in ŉ stil straat stilhou, eers rondkyk of iemand hom sien, dan die karkas van ŉ hond in die straat gooi, vinnig in sy motor klim en wegry. Nadat die beeldmateriaal aan die lig gekom het, het die DBV dadelik werk daarvan gemaak om die persoon in die video op te spoor. Inspekteurs van die Sandton DBV het die man Donderdag by sy kantoor besoek om hom oor die voorval uit te vra. Die man was egter nie by die kantoor nie omdat hy glo ŉ begrafnis in die Noord-Kaap bywoon. “Tydens ŉ telekonferensie wat by die regskantoor gehou is, het [die man] erken dat hy die karkas van sy gesin se hond in die straat gestort het. Hy het ingestem om volgende week met sy terugkeer na Johannesburg met inspekteurs van die DBV te vergader,” het Pieterse gesê. Intussen het die man se werkgewer hom glo van die voorval gedistansieer. Pieterse sê die DBV het ŉ kort verklaring van die hoof van sakeontwikkeling by die maatskappy ontvang, waarin daar bevestig is dat die maatskappy kennis dra van die voorval. “Ons het die saak met die betrokke persoon bespreek en is tevrede dat dit ŉ persoonlike aangeleentheid is waarby die firma nie betrokke is nie,” lui die verklaring. “Ons verneem die persoon gee sy volle samewerking aan die DBV.” Pieterse het gesê die Sandton DBV is tans in die proses om ŉ strafregtelike aanklag van onwettige storting in oortreding van die Stad Johannesburg se munisipale regulasies teen die regsman aanhangig te maak. “Hierdie gebrek aan respek vir ŉ dier, selfs een wat dood is, en die gebrek aan respek vir wetgewing, veral van iemand wat veronderstel is om die wet te handhaaf, het ons sprakeloos gelaat,” het Pieterse gesê. *Die naam van die betrokke persoon en regsfirma word ingevolge ŉ redaksionele besluit weerhou.